โอนเงินเดือนวูบ คาดเศรษฐกิจซบ
ธปท.เผยยอดโอนเงินเดือนและเงินปันผลเดือน ก.ค.หดตัว คาดผลจากเศรษฐกิจซบเซา แต่ยอดโอนภาพรวมยังเพิ่มต่อเนื่องจากปีก่อน
7 ก.ย. 2559

ธปท.เผยยอดโอนเงินเดือนและเงินปันผลเดือน ก.ค.หดตัว คาดผลจากเศรษฐกิจซบเซา แต่ยอดโอนภาพรวมยังเพิ่มต่อเนื่องจากปีก่อน
ธนาคารแห่งประเทศไทย (ธปท.) รายงานธุรกรรมการโอนเงินรายย่อยหรือประชาชนทั่วไป ล่าสุด ณ เดือน ก.ค. ที่ผ่านมา ว่า ทั้งระบบมีการโอนทั้งสิ้น 3.49 ล้านรายการ เพิ่มขึ้นจากระยะเดียวกันปีก่อน 10.7% มีมูลค่ารวม 2.25 แสนล้านบาท เพิ่มขึ้น 11.6% เพิ่มขึ้นต่อเนื่องตามความนิยมทำธุรกรรมการเงินผ่านช่องทางอิเล็กทรอนิกส์
สำหรับรายละเอียดการโอน แบ่งเป็น 1) โอนชำระค่าสินค้าและบริการ 1.54 ล้านรายการ เพิ่มขึ้น 0.4% มีมูลค่า 1.38 แสนล้านบาท เพิ่มขึ้น 4.7% 2) การโอนเพื่อวัตถุประสงค์อื่น 1.06 ล้านรายการ เพิ่มขึ้น 43.5% มีมูลค่า 4.42 หมื่นล้านบาท เพิ่มขึ้น 56.6%
อย่างไรก็ตาม ในส่วน 3) การโอนเงินเดือน รวมค่าจ้าง บำเหน็จ และบำนาญ มีการทำธุรกรรมลดลงมาอยู่ที่ 8.09 แสนรายการ หรือลดลงจากช่วงเดียวกันปีก่อน 1.4% มีมูลค่า 4.12 หมื่นล้านบาท ยังเพิ่มขึ้น 3.3% ขณะที่ 4) การโอนเงินปันผลมีมูลค่าปรับลดลง 6.4% มาอยู่ที่ 1,850 ล้านบาท โดยมีการทำธุรกรรม 7.77 หมื่นรายการ เพิ่มขึ้น 38.2% ส่วนหนึ่งเพราะไม่ใช่ช่วงโอนจ่ายเงินปันผลของบริษัทจดทะเบียนในตลาดหลักทรัพย์
นอกจากนี้ หากเทียบการทำธุรกรรมโอนเงินรายย่อยในเดือน ก.ค. กับเดือนก่อนหน้ากลับพบว่า การโอนเงินโดยรวมลดลงทั้งปริมาณและมูลค่า โดยยอดธุรกรรมลดลง 3.32 แสนล้านรายการ หรือ8.68% ส่วนมูลค่าลดลง 8.1 หมื่นล้านบาท หรือ 26.37% คาดว่าเป็นไปตามฤดูกาลและความต้องการใช้จ่ายที่ลดลงตาม ภาวะเศรษฐกิจที่ชะลอตัว
ทั้งนี้ แบ่งเป็น 1) ปริมาณธุรกรรมและมูลค่าของการโอนเงินค่าสินค้าและบริการ ลดลง 14.72% และ 5.88% ตามลำดับ 2) ปริมาณธุรกรรมและมูลค่าการโอนเงินเดือน ลดลง 2.79% และ 1.55% ตามลำดับ 3) ปริมาณธุรกรรมและมูลค่าการโอนเงินปันผล ลดลง 16.52% และ 34.86% และ 4) ปริมาณและมูลค่าการโอนเงินเพื่อวัตถุประสงค์อื่น ลดลง 2.51% และ 61.83% ตามลำดับ